O'zbekiston: Chernobil fojiasiga ko'z yuma olamizmi? 
Chernobil fojiasi global miqyosda tez-tez tilga olinadigan biroq siyosiy jihatdan ancha unutilgan voqea. Uning oqibatlari Ukraina ahli hayotining ajralmas qismi. Ta'sir har yerda namoyon.
O’zbekiston Rossiya bilan hamkorlikda Aydarko’l yaqinida atom elektrostansiyasi barpo etmoqchi. Rasmiylar bu inshoot zamonaviy xavfsizlik talablariga muvofiq qurilishi haqida bayonot berishiga qaramasdan, bu borada turli munozaralar mavjud. Ayniqsa atom stansiyalari hamon eng yirik falokatlar sirasiga kirishi va bunday inshoot shundoq ham suv taqchil bo’lgan mamlakatda qurilayotgani. Bugun zamonaviy dunyo energiya ishlab chiqarishni muqobil yo’nalishlari evaziga atom stansiyalaridan voz kechayotgan bir paytda, mamlakatdagi yangi hokimiyat bu qaltis tajribaga qo’l urayotgani bahsli masala va, tabiiyki, bu tajribaning tarafdorlari ham, qarshilari ham yetarlicha topiladi. “Amerika Ovozi” 20-asrning eng yirik texnogen falokatlaridan biri sifatida e’tirof etilgan, sovet atomshunoslari bunyod etgan Chernobil atom elektrostansiyasi xarobalarini borib ko’rdi. Falokatdan 30 yil o’tib ham Ukrainaning bu hududi atrofi hamon yashash uchun yaroqsiz. Halokat o’chog’idagi manzara deyarli o’zgarmagan. Hukumat yaqinda xalqaro miqyosdagi yordam evaziga, ulkan xarajatlar bilan avariya sodir bo’lgan reaktorlarni yangi sarkofag bilan yopishga, radiatsiya miqdorini xavfsizlantirishga muvaffaq bo’ldi. Radioaktiv chiqindilar yana yuzlab yil Ukraina xavfsizligi uchun tahdidligicha qolishi aytiladi. Malik Mansur Toshkent Davlat Universitetini (hozirda O'zbekiston Milliy Universiteti) bitirgan. Professional jurnalist. Bu sohada 1990-yilardan beri ishlab keladi. O'zbekistonda qator nashrlarda faoliyat yuritgan. "Amerika Ovozi bilan 2002-yildan buyon hamkorlik qilib keladi. Vatandagi siyosat, iqtisod va ijtimoiy hayotni yoritadi.